b'\n_START_ARTICLE_\nDean Bomba\xc4\x8d\n_START_SECTION_\nDo 2013: Cimos Koper\n_START_PARAGRAPH_\nKopr\xc4\x8dan Bomba\xc4\x8d je do leta 2007 igral za mladinsko ekipo Kopra, ki se je takrat imenoval RK Cimos Koper. Od leta 2007 dalje je igral za \xc4\x8dlane in v sezoni 2008-09 prvi\xc4\x8d zaigral na najmo\xc4\x8dnej\xc5\xa1em evropskem klubskem tekmovanju, Ligi prvakov in tam na \xc5\xa1estih tekmah dosegel deset zadetkov. V sezoni 2010-11 so igrali v pokalu Challenge in Dean je na desetih tekmah zabil 38 golov ter s tem pomembno prispeval k zmagoslavju Cimosa v tem tekmovanju, potem ko je na dveh finalnih sre\xc4\x8danjih dosegel osem zadetkov._NEWLINE_Leta 2011 se je veselil osvojitve naslova slovenskih dr\xc5\xbeavnih prvakov, prvega za Kopr\xc4\x8dane. Tako je v evropski sezoni 2011-12 ponovno igral v ligi prvakov in tam na \xc5\xa1tirinajstih tekmah dosegel 46 zadetkov in s tem prispeval v uvrstitvi v \xc4\x8detrtfinale kjer so nato izpadli. V zadnji sezoni v Kopru so igrali tudi v pokalu EHF in tam je na \xc5\xa1estih sre\xc4\x8danjih zadel \xc5\xa1estindvajsetkrat.\n_START_SECTION_\nOd 2013: v tujini\n_START_PARAGRAPH_\nLeta 2013 se je preselil v prestolnico Belorusije, Minsk. Tam je igral za Dinamo Minsk, toda ni do\xc4\x8dakal konca sezone. Prej se je preselil v Francijo v tamkaj\xc5\xa1nji Pays d\xe2\x80\x99Aix. Zatem je od\xc5\xa1el na Mad\xc5\xbearsko v Pick Szeged. Tam je v sezoni 2014-15 igral v ligi prvakov in na \xc5\xa1tirinajstih tekmah dosegel 69 zadetkov, potem ko so v \xc4\x8detrtfinalu naposled izpadli proti nem\xc5\xa1kemu Kielu. V sezoni lige prvakov 2015-16 je na \xc5\xa1estnajstih sre\xc4\x8danjih zabil tedaj svoj rekordni 101 gol, od tega jih je najve\xc4\x8d na posami\xc4\x8dni tekmi dosegel kar trinajst ter dvakrat po enajst._NEWLINE_Leta 2016 se je ponovno preselil, tokrat na Poljsko k aktualnemu evropskemu prvaku Kielcam. Tam igra skupaj \xc5\xa1e z enim slovenskim legionarjem Uro\xc5\xa1em Zormanom, ki je tam \xc5\xbee od prej.\n_START_SECTION_\nMladinci\n_START_PARAGRAPH_\nLeta 2009 je bil med najbolj\xc5\xa1imi igralci za slovensko mladinsko reprezentanco starosti do 21 let, ki je na Mladinskem svetovnem prvenstvu zasedla tretje mesto in osvojila bronasto medaljo. Na tem turnirju je bil s 44 goli tretji strelec slovenske ekipe, pred njim sta bila le David Razgor in Jure Dolenec.\n_START_SECTION_\n\xc4\x8clani\n_START_PARAGRAPH_\nZa Slovenijo je nastopal na EP 2012. V postavi je bil tudi leta 2016 za Olimpijske igre v Riu. Nastopu na Svetovnem prvenstvu 2017 se je moral odpovedati zaradi po\xc5\xa1kodbe, potem ko se je sicer udele\xc5\xbeil priprav, toda prisiljen jih je bil prekiniti in se odpovedati igranju na tem velikem tekmovanju.'